मेट्रो ट्रेन के सामने कूद कर दिल्ली पुलिस अधिकारी ने की आत्महत्या, जानें पूरा मामला  
दिल्ली पुलिस एएसआई ने किया सुसाइड
चलती मेट्रो के सामने कूदे
अस्पताल में चिकित्सकों ने मृत घोषित किया
दिल्ली पुलिस के 46 वर्षीय एक सहायक उप निरीक्षक (एएसआई) ने गुरुवार को एक मेट्रो ट्रेन के आगे कूद कर कथित तौर पर आत्महत्या कर ली. पुलिस ने बताया कि हिमाचल प्रदेश के कांगड़ा जिला निवासी एएसआई अजय कुमार दिल्ली पुलिस की संचार इकाई में नियुक्त थे. उनके परिवार में उनकी पत्नी, 19 वर्षीय एक बेटी और 17 साल का एक बेटा है. दिल्ली मेट्रो रेल निगम (डीएमआरसी) के मुताबिक यह घटना येलो लाइन (मार्ग) के जहांगीरपुरी स्टेशन पर दोपहर 12 बजे हुई, जब ट्रेन हुडा सिटी सेंटर की ओर जा रही थी. 
उन्होंने बताया कि कुमार 12 फरवरी से चार मार्च तक चिकित्सा अवकाश पर थे. उन्होंने अपना अवकाश एक महीने के लिए बढ़ा लिया था और वह गुरुवार को काम पर लौटने वाले थे. पुलिस उपायुक्त (मेट्रो) मोहम्मद अली ने बताया कि कुमार गुरुवार दोपहर जहांगीरपुरी मेट्रो स्टेशन पर मेट्रो ट्रेन के आगे कूद गए, जिसके बाद उन्हें पास के एक अस्पताल ले जाया गया, जहां चिकित्सकों ने उन्हें मृत घोषित कर दिया. 
अधिकारी ने बताया कि कोई सुसाइड नोट नहीं बरामद किया गया है. हालांकि, शुरूआती जांच से यह खुलासा हुआ है कि कुमार संभवत: अवसाद में थे. मामले की जांच जारी है. दिल्ली पुलिस के आंकड़ों के मुताबिक 2017 में 11 और 2018 में नौ पुलिसकर्मियों ने आत्महत्या की थी.